Det er blot ni måneder siden, at Inger Støjberg blev erklæret uværdig til at sidde i Folketinget. Alligevel er hun nu på vej til et iøjnefaldende comeback sammen med sit nystiftede parti Danmarksdemokraterne. Og nu kommer den nordjyske partileder og folketingskandidat med en offensiv melding, der må give de øvrige borgerlige partier noget at tænke over. Inger Støjberg siger nu højt, at hun vil med i en borgerlig regering efter et snarligt folketingsvalg. I et interview med Berlingske lægger hun ikke skjul på, at hun vil tilbage i ministerkontorerne. - Hvis vælgerne giver os opbakning, og hvis vi kan forhandle os frem til et godt politisk grundlag, er vi som parti ikke bange for at tage det ultimative ansvar på os, siger Inger Støjberg til avisen. - Jeg har været minister ad flere omgange, og jeg har prøvet at sidde både inden for og uden for regering. Derfor ved jeg, at det er som medlem af en regering, at man har den største indflydelse, siger Inger Støjberg. Pape eller Ellemann? Danmarksdemokraterne står til knap 10 procent meningsmålingerne, og i en geografisk prognose, som Altinget har lavet, står Inger Støjberg til at tage tre mandater i Nordjyllands Storkreds - lige så mange som Venstre. Både Søren Pape Poulsen (K) og Jakob Ellemann-Jensen (V) stiller op som statsministerkandidater. Inger Støjberg vil dog ikke sige, hvilke partier hun ser i sig selv i regering med. Dog siger hun til Berlingske, at Venstre og De Konservative skal være regeringens "akse". Hun afviser samtidig en regering henover midten, som Lars Løkke Rasmussen ellers har stillet som krav i eventuelle regeringsforhandlinger. Støjberg blev i december idømt 60 dages fængsel ved en rigsret for at have givet en ulovlig instruks om at adskille mindreårige asylpar, da hun var udlændingeminister.
Den nordjyske partiformand vil have ministerposter, hvis der kommer et blåt flertal efter folketingsvalget.